PMIndiaData/PMIndiaSum huggingface dataset:
சிங்கப்பூர் பிரதமருக்கு பிரதமர் நரேந்திர மோடியின் அன்பளிப்பு

சிங்கப்பூர் பிரதமர் திரு. லீ ஸீன் லூங்க்கு இந்தியப் பிரதமர் திரு. நரேந்திர மோடி 1845ம் ஆண்டுக்கு முன்பு வரையப்பட்ட சிங்கப்பூர் தீவின் வரைபடத்தை அன்பளிப்பாக வழங்கினார். இந்த வரைபடம் 52 அங்குலம் நீளமும் 52 அகலமும் உடையது. 1842 முதல் 45 வரை மேற்கொள்ளப்பட்ட ஆய்வின் அடிப்படையில் இந்த வரைபடம் தயாரிக்கப்பட்டது. இந்த வரைபடம் சிங்கப்பூரின் அமைப்பு, கண்ணுக்கு தெரியும் முக்கியமான இடங்களின் விவரங்கள் ஆகியவை இதில் உள்ளன. இந்த வரைபடம் கடல் நீர் மட்டத்திற்கு மேலே இருந்து வரையப்பட்டது. புதுதில்லியில் உள்ள இந்திய தேசிய தொல்லியல் ஆராய்ச்சி நிறுவனத்தின் வசம் உள்ள வரைபடங்களில் இருந்து பிரதியெடுக்கப்பட்டது.
விளையாட்டு மற்றும் இளைஞர் நலன் துறையில் இந்தியா மாலத்தீவு இடையே புரிந்துணர்வு ஒப்பந்தம்

பிரதமர் திரு நரேந்திர மோடி அவர்கள் தலைமையிலான மத்திய அமைச்சரவை, இந்தியா மற்றும் மாலத்தீவு இடையே விளையாட்டு மற்றும் இளைஞர் நலன் தொடர்பாக அக்டோபர் 2015ல் கையெழுத்திடப்பட்ட ஒப்பந்தத்துக்கு ஏற்பளித்தது. இரு நாடுகளிடையே கையெழுத்தாகியுள்ள இந்த ஒப்பந்தம், விளையாட்டு அறிவியல், விளையாட்டு மருத்துவம், பயிற்சி நுட்பங்கள், இளைஞர் விழாக்களில் பங்கெடுத்தல், போன்றவற்றில் அறிவை வளர்த்துக் கொள்ளவும், திறன் மேம்பாட்டுக்கும் உதவும். இது இந்திய விளையாட்டுத் துறையினர் சர்வதேச அளவில் தங்கள் திறன்களை வளர்த்து, பல்வேறு சர்வதேச விளையாட்டுப் போட்டிகளில் திறம்பட செயல்பட உதவுவதோடு, இது இந்தியா மாலத்தீவு இடையே கூட்டுறவை மேம்படுத்தவும் உதவும்.
இந்திய – திபெத் எல்லை பாதுகாப்பது படையின் அமைப்பு தினத்தை ஒட்டி அதன் வீரர்களுக்குப் பிரதமர் வாழ்த்து தெரிவித்துள்ளார்

இந்திய – திபெத் எல்லை பாதுகாப்பது படையின் அமைப்பு தினத்தை ஒட்டி அதன் வீரர்கள் அனைவருக்கும் பிரதமர் திரு.நரேந்திர மோடி வாழ்த்து தெரிவித்துள்ளார். "அருணாச்சல பிரதேசத்தின் அடர்ந்த காடுகள் தொடங்கி இமய மலையின் பனி படர்ந்த சிகரங்கள் வரை நமது இந்திய – திபெத் எல்லை பாதுகாப்பதுப் படை வீரர்கள் தேசத்தின் அழைப்புக்கு உயர்ந்தபட்ச அர்ப்பணிப்புடன் செயல்பட்டிருக்கிறார்கள். பேரிடர்காலங்களில் இவர்களின் மனிதாபிமான பணிகள் குறிப்பிடத்தக்கவை. இந்திய – திபெத் எல்லை பாதுகாப்பதுப் படையின் அமைப்பு தினத்தை ஒட்டி அதன் வீரர்கள் அனைவருக்கும் வாழ்த்துக்கள்" என்று பிரதமர் டுவிட்டர் செய்தியில் குறிப்பிட்டுள்ளார்
ஜாலியன்வாலா பாக் படுகொலைச் சம்பவத்தில் உயிர் நீத்த தியாகிகளுக்குப் பிரதமர் அஞ்சலி

ஜாலியன்வாலா பாக் படுகொலைச் சம்பவத்தில் உயிர் தியாகம் செய்தவர்களுக்குப் பிரதமர் திரு. நரேந்திர மோடி அஞ்சலி செலுத்தினார். “ஜாலியன்வாலா பாக் படுகொலைச் சம்பவத்தில் உயிர் நீத்த வீரமிக்கத் தியாகிகளுக்கு அஞ்சலி. இந்தத் தியாகிகளின் அழிக்க முடியாத ஆர்வ உணர்வு என்றென்றும் நினைவில் கொள்ளப்படும். அவர்கள் நமது சுதந்திரத்திற்காகத் தங்களது இன்னுயிரை ஈந்தவர்கள்” என்று பிரதமர் தாம் விடுத்த செய்தியில் குறிப்பிட்டுள்ளார்.
சவுதி அரேபியா வெளியுறவுத்துறை அமைச்சர் மேதகு இளவரசர் ஃபைசல் பின் ஃபர்கான் அல் சவுத்  பிரதமர் திரு நரேந்திரமோடியுடன் சந்திப்பு

பிரதமர் திரு நரேந்திர மோடி, சவுதி அரேபியா வெளியுறவுத்துறை அமைச்சர் இளவரசர் ஃபைசல் பின் ஃபர்கான் அல் சவுத்–ஐ இன்று சந்தித்தார். இரு நாடுகள் இடையே நிறுவப்பட்ட யுக்திக் கூட்டு கவுன்சிலின் மேற்ப்பார்வையின் கீழ் எடுக்கப்பட்ட பல்வேறு இருதரப்பு முன்முயற்சிகளின் முன்னேற்றம் குறித்து இந்த சந்திப்பில் ஆய்வு செய்யப்பட்டது. எரிசக்தி, தகவல் தொழில்நுட்பம் மற்றும் பாதுகாப்புத் தளவாட உற்பத்தி போன்ற முக்கிய துறைகளில், சவுதி அரேபியாவில் இருந்து அதிகளவிலான முதலீட்டைப் பெறுவதில் இந்தியா ஆர்வமாக உள்ளதாக பிரதமர் தெரிவித்தார். ஆப்கானிஸ்தான் நிலவரம் உட்பட பிராந்திய வளர்ச்சிக் கண்ணோட்டங்களும் இந்த சந்திப்பில் பகிரப்பட்டன. கொவிட்-19 பெருந்தொற்று காலத்தில் இந்தியர்களின் நலனில் அக்கறை செலுத்தியதற்காக, சவுதி அரேபியாவுக்கு பிரதமர் தனது நன்றியையும், பாராட்டையும் தெரிவித்தார். சவுதி அரேபிய மன்னர் மற்றும் பட்டத்து இளவரசருக்கும் தனது மனமார்ந்த வாழ்த்துக்களை பிரதமர் தெரிவித்தார்
பிரதமரின் – உழவர் கவுரவ நிதியின் 10-வது தவணையை பிரதமர் ஜனவரி 1-ந் தேதி விடுவிக்கிறார்

அடிமட்டத்தில் இருக்கும் விவசாயிகளை அதிகாரப்படுத்த வேண்டுமென்ற உறுதிப்பாட்டுக்கு ஏற்ப, பிரதமர் திரு.நரேந்திர மோடி, பிரதமரின் உழவர் கவுரவ நிதித் திட்டத்தின் கீழ் (பிஎம் – கிசான்) 10-வது தவணை நிதியுதவியை 2022 ஆம் ஆண்டு ஜனவரி 1-ந் தேதி பகல் 12.30 மணியளவில் காணொலிக் காட்சி மூலம் விடுவிக்கிறார். ரூ.20,000 கோடிக்கும் மேற்பட்ட இந்தத் தொகை மூலம் 10 கோடிக்கும் மேற்பட்ட விவசாயப் பயனாளிக் குடும்பங்கள் பயனடையும். பிஎம் – கிசான் திட்டத்தின் கீழ் தகுதியான விவசாயக் குடும்பங்களுக்கு ஆண்டுக்கு ரூ.6,000 நிதிப் பயனாக வழங்கப்பட்டு வருகிறது. இது 4 மாதத்துக்கு ஒருமுறை ரூ.2,000 வீதம் ஆண்டுக்கு 3 தவணையாக வழங்கப்படுகிறது. இந்த நிதிப் பயனாளிகளின் வங்கிக் கணக்குகளுக்கு நேரடியாக விடுவிக்கப்படுகிறது. இந்தத் திட்டத்தில் இதுவரை ரூ.1.6 லட்சம் கோடிக்கும் மேல் கவுரவத் தொகை விவசாயக் குடும்பங்களுக்கு வழங்கப்பட்டுள்ளது. இந்த நிகழ்ச்சியின் போது பிரதமர், சுமார் 351 விவசாய உற்பத்தி அமைப்புகளுக்கு ரூ.14 கோடிக்கும் மேற்பட்ட தொகை பங்கு மானியமாக விடுவிப்பார். இதன் மூலம் 1.24 லட்சத்துக்கும் அதிகமான விவசாயிகள் பயனடைவார்கள். இந்த நிகழ்ச்சியின் போது பிரதமர் விவசாய உற்பத்தி அமைப்புகளை சேர்ந்தவர்களுடன் கலந்துரையாடுவதுடன் நாட்டு மக்களுக்கு உரையாற்றுகிறார். இந்த நிகழ்ச்சியில் மத்திய வேளாண் அமைச்சரும் கலந்து கொள்கிறார்.
திரு ஆனந்த் சங்கர் பாண்ட்யா மறைவுக்கு பிரதமர் இரங்கல்

பிரபல நூலாசிரியரும், பொது சிந்தனையாளருமான திரு ஆனந்த் சங்கர் பாண்ட்யா மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். இது குறித்து தொடர் சுட்டுரையில் பிரதமர் கூறியிருப்பதாவது: ‘திரு ஆனந்த் சங்கர் பாண்ட்யா மிகச்சிறந்த நூலாசிரியர் மற்றும் பொது சிந்தனையாளர். அவர் வரலாறு, பொதுக்கொள்கை மற்றும் ஆன்மீகம் குறித்து விரிவாக எழுதியுள்ளார். இந்தியாவின் வளர்ச்சியில் அதிக ஈடுபாடு கொண்டவர். விஸ்வ இந்து பரிஷத் அமைப்பில் அவர் தீவிரமாக ஈடுபட்டதுடன், சமூக சேவைக்காக தன்னலமின்றி பாடுபட்டார். அவரது மறைவால் துயருற்றேன். திரு ஆனந்த் சங்கர் பாண்ட்யாவுடனான எனது பல உரையாடல்களை நினைத்துப் பார்க்கிறேன். சிறந்த சுதந்திரப் போராட்ட வீரர்களுடன் அவரது கலந்துரையாடல் குறித்த தகவல்கள், பிரச்னைகளை திறமையாக கையாண்டது ஆகியவற்றை கேட்பது மகிழ்ச்சியாக இருந்தது. அவரது குடும்பத்தினருடன் பேசி, அவரது மறைவுக்கு இரங்கல்களைத் தெரிவித்தேன். ஓம் சாந்தி.’’
தில்லி மெட்ரோ 4ஆம் கட்ட திட்டத்திற்கு மத்திய அமைச்சரவை ஒப்புதல்

தில்லி மெட்ரோவில் 3 வழித்தடங்களை உள்ளடக்கிய 4-ஆம் கட்ட திட்டத்திற்கு பிரதமர் திரு.நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. 3 வழித்தடங்கள் மொத்தம் 61.679 கிலோ மீட்டர் நீளமானதாகும். மொத்தமுள்ள 61.679 கிலோ மீட்டரில் 22.359 கிலோ மீட்டர் சுரங்கப்பாதையாகவும், 39.320 கிலோ மீட்டர் உயர் நிலையிலும் கட்டப்படும். இவ்வழித்தடங்களில் உள்ள 46 ரயில் நிலையங்களில் 17 ரயில் நிலையங்கள் சுரங்கப்பாதையிலும் மீதமுள்ள 29 ரயில் நிலையங்கள் உயர்நிலை தளங்களிலும் கட்டப்படும். இந்த 3 வழித்தடங்களும், ரூ.24,948.65 கோடி மதிப்பீட்டில் கட்டி முடிக்கப்படும். இந்தத் திட்டம் தில்லி மெட்ரோ ரயில் கழகம், மத்திய அரசின் தற்போதுள்ள 50:50 சிறப்பு நோக்க வாகன அமைப்பு மற்றும் தில்லியில் தேசிய தலைநகர் பிரதேச அரசு ஆகியவற்றால் செயல்படுத்தப்படும்.
மகா அஷ்டமி தினத்தை முன்னிட்டு அனைவருக்கும் பிரதமர் வாழ்த்து

மகா அஷ்டமி திருநாளை முன்னிட்டு அனைவருக்கும் பிரதமர் திரு. நரேந்திர மோடி வாழ்த்து தெரிவித்துள்ளார். தாய் மகாகவுரியின் ஆசிகள் அனைவரின் வாழ்விலும் அதிர்ஷ்டம், செழிப்பு மற்றும் வெற்றியைக் கொண்டு வரட்டும் என்று பிரதமர் வாழ்த்தியுள்ளார். தாய் மகாகவுரியின் கீர்த்தனைகளையும் (ஸ்துதி பாடல்) திரு. மோடி பகிர்ந்துள்ளார். பிரதமர் தனது டுவிட்டரில் பகிர்ந்துள்ள ஸ்துதி பாடல்: "वन्दे वाञ्छितकामार्थं चन्द्रार्धकृतशेखराम्। सिंहारूढां चतुर्भुजां महागौरीं यशस्वीनीम्॥ महा अष्टमी की अनंत शुभकामनाएं। मां महागौरी हर किसी के जीवन में सौभाग्य, संपन्नता और सफलता लेकर आएं। माता के भक्तों के लिए उनकी यह स्तुति…"
குல்குரு சுவாமி ராஜர்ஷி முனியின் மறைவுக்கு  பிரதமர் இரங்கல்

லகுலிஷ் பாரம்பரியத்தைச் சேர்ந்த குல்குரு சுவாமி ராஜர்ஷி முனியின் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். இது குறித்து பிரதமர் வெளியிட்டுள்ள அறிக்கையில், பல ஆண்டுகளாக சுவாமிஜி, யோகாவுக்கு அளப்பரிய பங்களிப்பு செய்துள்ளதாக கூறியுள்ளார். அவரது ஆன்மா சாந்தியடைய தாம் பிரார்த்திப்பதாகவும் அவரை இழந்து வாடும் சீடர்களுக்கு இரங்கலைத் தெரிவித்துக் கொள்வதாகவும் கூறியுள்ளார். இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது: "பிராமணராக மாறிய லகுலிஷ் பாரம்பரியத்தின் குருவான குரு சுவாமி ராஜர்ஷி முனியின் மறைவு வருத்தமளிக்கிறது. அவர் பல ஆண்டுகளாக யோகாவை வளர்த்து வந்தார். அவருடைய ஆன்மா சாந்தியடைய மனப்பூர்வமான பிரார்த்தனைகள் மற்றும் அவரை இழந்து வாடும் பக்தர்களுக்கு இரங்கல்."
இந்தியா-பாலஸ்தீனம் இடையே வேளாண் துறை ஒத்துழைப்புக்காக மேற்கொள்ளப்பட்ட ஒப்பந்தத்துக்கு மத்திய அமைச்சரவை ஒப்புதல்

வேளாண்மையில் ஒத்துழைப்புக்காக இந்திய அரசின் வேளாண்மை மற்றும் விவசாயிகள் நல அமைச்சகத்துக்கும், பாலஸ்தீன அரசின் வேளாண்மை அமைச்சகத்துக்கும் இடையே மேற்கொள்ளப்பட்ட புரிந்துணர்வு ஒப்பந்தத்துக்கு பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், செயல்பாட்டுக்கு பிந்தைய ஒப்புதல் அளிக்கப்பட்டது. இந்த புரிந்துணர்வு ஒப்பந்தம், கடந்த மே மாதத்தில், பாலஸ்தீன வெளிநாடுகள் விவகாரத் துறை அமைச்சரின் இந்தியப் பயணத்தின்போது கையெழுத்திடப்பட்டது. இந்தப் புரிந்துணர்வு ஒப்பந்தம், வேளாண் துறை ஆய்வு, பாலஸ்தீன கால்நடை சேவைகள் மற்றும் விலங்குகள் நலன் துறையில் திறனை வலுப்படுத்துவது உள்ளிட்ட கால்நடைத் துறை, நீர்ப்பாசனம், வானிலை மாற்றம் ஆகிய துறைகளில் ஒத்துழைப்பை அளிக்கும். மேலும், பயிர்கள், மண் ஊட்டச்சத்து போன்ற துறைகளுக்கும் விரிவுபடுத்தப்படும். விவசாயப் பயிர்களின் தூய்மை மற்றும் விவசாயப் பயிர்களின் சுகாதாரப் பாதுகாப்புக்கான சட்டத் திருத்தம், தாவரங்கள் பாதுகாப்பு, கால்நடை பராமரிப்பு, நவீன நீர்ப்பாசன தொழில்நுட்பம் ஆகிய துறைகளில் அனுபவங்கள் பரிமாறிக் கொள்ளப்படும். இந்த புரிந்துணர்வு ஒப்பந்தத்தின் கீழ், பயிற்சி மற்றும் திறனை வலுப்படுத்தும் நடவடிக்கைகளும் மேற்கொள்ளப்படும். இந்த புரிந்துணர்வு ஒப்பந்தத்தின்கீழ், ஒப்பந்தத்தின் நோக்கத்தை நிறைவேற்றுவதற்கான செயல் திட்டங்களை வகுக்க வேளாண் வழிகாட்டி குழு அமைக்கப்படும். ஒத்துழைப்புக்கான திட்டத்தையும் வழிகாட்டி குழு வகுக்கும்.
தும்கூர் மாவட்டத்தில் எச்.ஏ.எல்.லின் புதிய ஹெலிகாப்டர் தயாரிக்கும் தொழிற்சாலைக்கு அடிக்கல் நாட்டினார் பிரதமர்.

கர்நாடக மாவட்டம் தும்கூர் மாவட்டத்தில், இந்துஸ்தான் ஏரோநாட்டிக்ஸ் நிறுவனத்தின் புதிய ஹெலிகாப்டர் தயாரிக்கும் தொழிற்சாலைக்கு பிரதமர் இன்று அடிக்கல் நாட்டினார். அந்நிகழ்ச்சியில் பேசிய பிரதமர், தும்கூரில் வர உள்ள ஹெலிகாப்டர் தயாரிக்கும் தொழிற்சாலை, ஒரு சாதாரண தொழிற்சாலை அல்ல என்றும், உலகையே திரும்பிப் பார்க்க வைக்கும் ஒரு தொழிற்சாலை என்றும் கூறினார். முன்னாள் பிரதமர் லால் பகதூர் சாஸ்திரியின் புகழ்பெற்ற வாசகமான “ஜெய் ஜவான், ஜெய் கிஸான்” என்ற முழக்கத்தை பிரதமர் நினைவு கூர்ந்தார். கடந்த ஐம்பதாண்டுகளில், விவசாயத் துறையில் ஏராளமான முன்னேற்றங்கள் ஏற்பட்டு, இந்தியா தற்போது சுயசார்படைந்துள்ளதாக தெரிவித்தார். உலகின் எந்த படைகளுக்கும் சளைக்காத படைகளான இந்திய ஆயுதப் படைகளுக்கு, உலகின் சிறந்த ஆயுதங்களை வழங்க வேண்டிய தருணம் வந்து விட்டது என்றார் பிரதமர். இதற்காக, வெளிநாட்டிலிருந்து இறக்குமதி செய்யப்படக் கூடிய பழைய தொழில்நுட்பத்தையும் உபகரணங்களையும் இனி நம்பி இருக்கக் கூடாது என்றார் பிரதமர். மத்திய அரசு, பாதுகாப்புத் தளவாடங்களை உற்பத்தி செய்வதில் அழுத்தம் தருவது என்று முடிவெடுத்துள்ளதாக பிரதமர் திரு நரேந்திர மோடி அவர்கள் தெரிவித்தார். தும்கூரில் உருவாக உள்ள ஹெலிகாப்டர்கள், தொலைதூரத்தில் பணியாற்றும் ஆயுதப் படை வீரர்களுக்கு பயன்படும் என்றார். இந்த தொழிற்சாலையில் இருந்து 2018ல் முதல் ஹெலிகாப்டர் பறக்கும் என்றார் பிரதமர். இந்த தொழிற்சாலையினால், 4000 குடும்பங்கள் நேரடியாகவும், மறைமுகமாகவும் வேலைவாய்ப்பு பெறும் என்றார் பிரதமர். டாக்டர் பாபாசாகேப் அம்பேத்கரின் கனவான ஏழை மற்றும் விளிம்புநிலை மக்களும் பயன்பெறும் வகையில், தொழில்மயமாக்கல் வேண்டும் என்பதை நினைவு கூர்ந்த பிரதமர், இந்த தொழிற்சாலை அவரது கனவை நிறைவேற்றும் என்றார். கர்நாடக மாநில ஆளுநர் திரு வாஜுபாய் வாலா, கர்நாடக முதல்வர் திரு சித்தாராமையா, மத்திய அமைச்சர்கள் திரு மனோகர் பாரிக்கர், திரு டி.வி சதானந்த கவுடா, திரு அனந்த குமார், மத்திய துணை அமைச்சர் திரு ஜி.எம். சித்தேஸ்வரா ஆகியோர் விழாவில் கலந்து கொண்டனர்.
அக்டோபர் 9 பிரதமர் அரியானா பயணம்

நாளை பிரதமர் திரு. நரேந்திர மோடி ரோத்தக்கில் உள்ள சம்ப்லாவுக்கு பயணம் மேற்கொள்ள உள்ளார். தீன்பந்து சர் சோட்டு ராம் அவர்களின் உருவச் சிலையை பிரதமர் திறந்து வைக்கவுள்ளார். சர் சோட்டு ராம் விவசாயிகளின் நலனுக்காகவும், பிற்படுத்தப்பட்டோர் மற்றும் நலிந்த பிரிவினருக்கான முன்னேற்றத்திற்காகவும் அயராது பாடுபட்ட முக்கிய தலைவராவார். கல்வித் துறை மற்றும் பிற சமூக பிரச்சினைகளுக்காக அவர் மேற்கொண்ட செயல்களுக்காகவும் அவர் நினைவில் கொள்ளப்படுகிறார். சோனேபட்டில் நடைபெறவுள்ள பொதுக்கூட்டத்தில் பிரதமர் ரயில்பெட்டி சீரமைப்பு மையத்திற்கான அடிக்கல்லை நாட்டுவார். இந்த திட்டத்தின் முடிவில் வடமண்டலத்தில் ரயில்பெட்டிகளுக்கான முக்கிய பழுதுபார்ப்பு மற்றும் பராமரிப்பு வசதி மையமாக அமையும் இம்மையம். இந்த மையம் சிறந்த கட்டமைப்பு தொழில்நுட்பங்கள், நவீன கருவிகள் மற்றும் சுற்றுச்சூழலுக்கு ஏற்ற வசதிகளுடன் அமைக்கப்படவுள்ளது.
ஆகஸ்ட் 11: சிஐஐ வருடாந்திர கூட்டத்தில் பிரதமர் உரையாற்ற உள்ளார்

பிரதமர் திரு.நரேந்திர மோடி, ஆகஸ்ட் 11-ந் தேதியன்று மாலை 4.30 மணிக்கு, காணொலி வாயிலாக இந்திய தொழில்கள் கூட்டமைப்பின் (சிஐஐ) வருடாந்திர கூட்டத்தில் உரையாற்ற உள்ளார். “இந்தியா@75: தற்சார்பு இந்தியாவுக்காக அரசும், தொழில்களும் இணைந்து பாடுபடுவது” என்பதுதான் இந்தக் கூட்டத்தின் மையப் பொருளாகும். 2021 சிஐஐ வருடாந்திர கூட்டம் பற்றி ஆகஸ்ட் 11 மற்றும் 12 தேதிகளில் சிஐஐ அமைப்பின் வருடாந்திர கூட்டம் நடைபெறுகிறது. சிங்கப்பூர் நாட்டின் துணைப் பிரதமரும், அந்நாட்டு பொருளாதார கொள்கைகளின் ஒருங்கிணைப்பு அமைச்சருமான திரு.ஹெங் சுவீ கீட், இந்தக் கூட்டத்தில் சிறப்பு சர்வதேச விருந்தினராக உரையாற்ற உள்ளார். பல்வேறு அமைச்சர்கள், உயரதிகாரிகள், கல்வியாளர்கள், இந்திய தொழில்துறையின் பிரதிநிதிகள் இந்தக் கூட்டத்தில் கலந்து கொள்ள உள்ளனர்.
ஷாங்காய் ஒத்துழைப்பு அமைப்பின் தலைவர்கள் குழுவின் 21-வது கூட்டத்தில் காணொலி மூலம் பிரதமர் பங்கேற்றார்

ஷாங்காய் ஒத்துழைப்பு அமைப்பின் தலைவர்கள் குழுவின் 21-வது கூட்டத்தில் காணொலி மூலமும், ஆப்கானிஸ்தான் குறித்த ஷாங்காய் ஒத்துழைப்பு அமைப்பு-சிஎஸ்டிஓ கூட்டு அமர்வில் காணொலி செய்தி மூலமும் பிரதமர் பங்கேற்றார். ஷாங்காய் ஒத்துழைப்பு அமைப்பின் தலைவர்கள் குழுவின் 21-வது கூட்டம் 2021 செப்டம்பர் 17 அன்று கலப்பு முறையில் துஷான்பேவில் நடைபெற்றது. தஜிகிஸ்தான் அதிபர் மேன்மைமிகு எமோமாலி ரஹ்மோன் கூட்டத்திற்கு தலைமை வகித்தார். காணொலி இணைப்பின் மூலம் பிரதமர் திரு நரேந்திர மோடி உச்சி மாநாட்டில் உரையாற்றினார். துஷான்பேவில் இந்தியாவின் சார்பாக வெளியுறவு அமைச்சர் டாக்டர் எஸ் ஜெய்ஷங்கர் பங்கேற்றார். ஷாங்காய் ஒத்துழைப்பு அமைப்பு பிராந்தியத்தில் வளர்ந்து வரும் அடிப்படைவாதம் மற்றும் பயங்கரவாதத்தால் ஏற்படும் சிக்கல்கள் குறித்து தமது உரையில் எடுத்துரைத்த பிரதமர், மிதவாத மற்றும் முன்னேற்றம் சார்ந்த கலாச்சாரம் மற்றும் விழுமியங்களின் கோட்டையாக திகழும் இந்த பிராந்தியத்தின் வரலாற்றுக்கு எதிராக இது இருப்பதாக அவர் கூறினார். பயங்கரவாதம் தொடர்பான இந்த போக்கை ஆப்கானிஸ்தானில் ஏற்பட்டுள்ள சமீபத்திய நிகழ்வுகள் மேலும் தீவிரப்படுத்தக் கூடும் என்று அவர் குறிப்பிட்டார். குறிப்பாக இந்த பிராந்தியத்தில் உள்ள இளைஞர்களுக்கு பொருந்தக்கூடிய மிதவாத, அறிவியல் சார்ந்த மற்றும் பகுத்தறிவு சிந்தனைகளை ஊக்குவிப்பதற்கான திட்டத்தில் ஷாங்காய் ஒத்துழைப்பு அமைப்பு பணியாற்றலாம் என்று அவர் ஆலோசனை கூறினார். அதன் வளர்ச்சி திட்டங்களில் டிஜிட்டல் தொழில்நுட்பங்களை பயன்படுத்தி வரும் இந்தியாவின் அனுபவம் குறித்து பேசிய பிரதமர், இந்த திறந்தவெளி தீர்வுகளை ஷாங்காய் ஒத்துழைப்பு அமைப்பின் இதர உறுப்பினர்களுடன் பகிர தயாராக இருப்பதாக கூறினார். பிராந்தியத்தில் தொடர்புகளை கட்டமைப்பதன் முக்கியத்துவம் குறித்து பேசிய அவர், தொடர்புக்கான திட்டங்கள் வெளிப்படையாகவும், அனைவரும் பங்கு கொள்ளக் கூடியதாகவும், ஆலோசனை வழங்கக் கூடியதாகவும் பரஸ்பர நம்பிக்கையை ஏற்படுத்த கூடிய வகையில் இருக்க வேண்டும் என்றார். ஷாங்காய் ஒத்துழைப்பு அமைப்பின் உச்சி மாநாட்டை தொடர்ந்து, ஷாங்காய் ஒத்துழைப்பு அமைப்பு மற்றும் கூட்டு பாதுகாப்பு ஒப்பந்த அமைப்பு (சிஎஸ்டிஓ) ஆகியவற்றுக்கு இடையே ஆப்கானிஸ்தான் குறித்த கூட்டம் நடைபெற்றது. காணொலி செய்தி மூலம் பிரதமர் இதில் பங்கேற்றார். பிராந்தியத்தில் பயங்கரவாதம் மீதான 'பூஜ்ய பொறுத்துக் கொள்ளும்' கொள்கையை ஷாங்காய் ஒத்துழைப்பு அமைப்பு உருவாக்க வேண்டும் என்று தனது காணொலி செய்தியில் ஆலோசனை தெரிவித்த பிரதமர், ஆப்கானிஸ்தானிலிருந்து ஏற்படக்கூடிய போதைப்பொருட்கள், ஆயுதங்கள் மற்றும் மனிதக் கடத்தல் ஆபத்துகள் குறித்து எடுத்துரைத்தார். ஆப்கானிஸ்தானில் ஏற்பட்டுள்ள மனிதாபிமான நெருக்கடி குறித்து பேசிய அவர், ஆப்கான் மக்களுக்கு இந்தியாவின் ஆதரவை தெரிவித்தார்.
இந்திய ஹாக்கி அணியின் ஒவ்வொரு வீரருக்கும் பிரதமர் பாராட்டு

இந்திய ஹாக்கி அணி ஒலிம்பிக்கில் வெண்கலப் பதக்கத்தை வென்றதற்காக பிரதமர் திரு நரேந்திர மோடி பாராட்டு தெரிவித்துள்ளார். ஒவ்வொரு இந்தியரின் இதயத்திலும், மனதிலும் ஹாக்கிக்கு சிறப்பான இடம் உண்டு என்று பிரதமர் கூறியுள்ளார். ஹாக்கி மற்றும் விளையாட்டை நேசிக்கும் ஒவ்வொருவருக்கும் 2021 ஆகஸ்ட் 5 மிகவும் மறக்க முடியாத நாட்களில் ஒன்றாக இருக்கும் என்று பிரதமர் தெரிவித்துள்ளார். இதுகுறித்து தமது டிவிட்டர் பக்கத்தில் பதிவிட்டுள்ள பிரதமர், இந்திய ஹாக்கி அணியின் ஒவ்வொரு வீரருக்கும் பாராட்டு தெரிவித்துள்ளார். முன்னதாக, இந்தியாவின் சிறப்பான வெற்றி குறித்து பிரதமர் உடனடியாக பதிவிட்டிருந்தார். பின்னர், உத்தரப் பிரதேசத்தில் உள்ள பிரதமரின் ஏழைகள் நல உணவு திட்ட பயனாளிகளுடன் உரையாடிய போது, இந்திய ஹாக்கி அணியின் வெற்றி குறித்து மீண்டும் ஒரு முறை பிரதமர் மகிழ்ச்சி தெரிவித்தார். —–
பிரதமர் அசாம் மாநிலத்தின் வெள்ள நிலவரம் குறித்து முதல்வருடன் ஆலோசனை

அசாம் மாநிலத்தின் வெள்ள நிலவரம் குறித்து அம்மாநில முதல்வர் திரு. சர்பானந்த சோனோவாலுடன் பிரதமர் திரு நரேந்திர மோடி நேற்றும் இன்றும் ஆலோசனை நடத்தினார். மத்திய அரசு, அசாம் மாநிலத்தின் வெள்ள நிலவரம் குறித்து தொடர்ந்து கண்காணித்து வருவதாகவும், அம்மாநிலத்தின் பல்வேறு பகுதிகளில் ஏற்பட்டுள்ள வெள்ளப் பேரிடரிலிருந்து மீண்டு வர அனைத்து உதவிகளையும் வழங்கி வருவதாகவும் பிரதமர் டுவிட்டர் வலைதளத்தில் தெரிவித்துள்ளார். “அசாம் மாநிலத்தில் வெள்ளப் பெருக்கு துவங்கியதிலிருந்து, மத்திய அரசு, அங்குள்ள நிலைமையை தொடர்ந்து கண்காணித்து வருகிறது. அம்மாநிலத்தின் பல்வேறு பகுதிகளில் ஏற்பட்டுள்ள வெள்ளப் பேரிடரிலிருந்து மீண்டு வர, தேவையான அனைத்து உதவிகளும் வழங்கப்பட்டு வருகிறது” என்று பிரதமர் கூறினார்.
இந்தியாவின் கிராமப்புறங்களில் நமது நல்லாட்சி முயற்சிகளின் அடிப்படையானது தொழில்நுட்பத்தின் சக்தியை மக்கள் நலனுக்காக பயன்படுத்துவதாகும்: பிரதமர்

நாட்டின் கிராமப்புறங்களில் நமது நல்லாட்சி முயற்சிகளின் முக்கிய அம்சம் தொழில்நுட்பத்தின் சக்தியை மக்களின் நலனுக்காக பயன்படுத்துவதாக்கும் என்று பிரதமர் திரு நரேந்திர மோடி கூறினார். இதற்கு உதாரணமாக, SVAMITVA திட்டம் சிறந்த பலனைத் தந்ததுள்ளது என்று தெரிவித்தார். MyGovIndia-வின் டுவிட்டர் செய்திக்கு பதிலளித்து பிரதமர் கூறியதாவது; “இந்தியாவின் கிராமங்களில் நமது நல்லாட்சி முயற்சிகளின் அடிப்படையானது மக்களின் நலனுக்காக தொழில்நுட்பத்தின் சக்தியைப் பயன்படுத்துவதாகும். இதற்கு உதாரணமாக SVAMITVA திட்டம் சிறந்த பலனைத் தந்துள்ளது." SVAMITVA திட்டம் நவீன தொழில்நுட்பத்தின் உதவியுடன் கிராமங்களின் வளர்ச்சி மற்றும் நம்பிக்கையை மேம்படுத்துவதற்கான மந்திரம்: பிரதமர் @நரேந்திர மோடி இந்தத் திட்டம் எவ்வாறு நிலப் பதிவேடுகளை டிஜிட்டல் மயமாக்குகிறது மற்றும் கிராமப்புற இந்தியாவை மேம்படுத்துகிறது என்பதைப் பற்றிப் பார்ப்போம். #சுயசார்பு பஞ்சாயத்து மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1819474
நேதாஜி சுபாஷ் சந்திரபோசின் சிற்பத்தைப் பிரதமர் பெற்றுக்கொண்டார்

நேதாஜி சுபாஷ் சந்திரபோசின் சிற்பத்தை சிற்பக் கலைஞர் அருண் யோகிராஜிடமிருந்து பிரதமர் திரு நரேந்திர மோடி இன்று பெற்றுக்கொண்டார். பிரதமர் ட்விட்டரில் கூறியிருப்பதாவது; “@yogiraj_arun -ஐ இன்று சந்தித்ததில் மகிழ்ச்சி அடைகிறேன். நேதாஜி சுபாஷ் சந்திரபோசின் சிறப்புமிக்க இந்த சிற்பத்தை எனக்கு அளித்தமைக்காக நன்றி நவில்கிறேன்”
முத்ரா திட்டம் எண்ணற்ற இந்தியர்கள் தங்களின் தொழில்துறை திறன்களை வெளிப்படுத்தவும், வேலை வாய்ப்பை உருவாக்குபவராக மாற்றவுமான வாய்ப்பை அளித்துள்ளது: பிரதமர்

பிரதமரின் முத்ரா திட்டம் தொடங்கப்பட்டதிலிருந்து கடந்த 7 ஆண்டுகளில் எண்ணற்ற இந்தியர்கள் தங்களின் தொழில்துறை திறன்களை வெளிப்படுத்தவும், வேலை வாய்ப்பை உருவாக்குபவராக மாற்றவும் வாய்ப்பை அளித்திருப்பதாக பிரதமர் திரு நரேந்திர மோடி தெரிவித்துள்ளார். இந்த 7 ஆண்டுகளில் மாற்றத்தை ஏற்படுத்துவதாகவும் கவுரவத்தையும், வளத்தையும், அதிகப்படுத்துவதாகவும் முத்ரா திட்டம் விளங்குவதாக அவர் கூறினார். மைகவ் இந்தியா ட்விட்டருக்கு பதில் அளித்து பிரதமர் ட்விட்டர் பதிவில் கூறியிருப்பதாவது: “ #நிதியில்லாதவர்களுக்கு நி்தியுதவி என்ற கோட்பாட்டினால், வழிநடத்தப்பட்ட முத்ரா திட்டம் எண்ணற்ற இந்தியர்கள் தங்களின் தொழில்துறை திறன்களை வெளிப்படுத்தவும், வேலை வாய்ப்பை உருவாக்குபவராக மாற்றவும் வாய்ப்பை அளித்துள்ளது. #பிரதமரின் முத்ரா திட்டத்தின் 7 ஆண்டுகள் பற்றி நாம் குறிப்பிடும் நிலையில், அது எவ்வாறு மாற்றத்தை ஏற்படுத்துவதாகவும் கவுரவத்தையும், வளத்தையும், அதிகப்படுத்துவதாகவும் இருக்கிறது என்பதை அறிவோம்”
குஜராத்தில் பனஸ்கந்தா மாவட்டத்தில் பாலாடைக் கட்டி உற்பத்திப் பிரிவை பிரதமர் தொடங்கி வைத்து, விவசாயிகள் மத்தியில் உரையாற்றினார்

குஜராத் மாநிலம் டீசாவில் பனஸ்கந்தா கூட்டுறவு பால் உற்பத்தியாளர் ஒன்றியம் (பனஸ் பால் பண்ணை) ஏற்பாடு செய்திருந்த ஒரு நிகழ்ச்சியில் பிரதமர் நரேந்திர மோடி இன்று கலந்து கொண்டார். பனஸ் பால் பண்ணையின் பொன்விழா ஆண்டு கொண்டாட்டம் தொடக்கமாக இந்த நிகழ்ச்சி அமைந்திருந்தது. பாலாடைக் கட்டி தயாரிப்பு பிரிவு தொடங்கப்படுவதன் அடையாளமாக கல்வெட்டு ஒன்றை இந்த நிகழ்ச்சியில் பிரதமர் திறந்து வைத்தார். பலன்பூரில் பால்கட்டி உறைநீர் உலர்த்தும் பிரிவை ரிமோட் கண்ட்ரோல் மூலம் அவர் தொடங்கி வைத்தார். ஏராளமாக திரண்டிருந்தவர்கள் மத்தியில் உரையாற்றிய பிரதமர், தங்களால் என்ன சாதிக்க முடியும் என்று வடக்கு குஜராத் விவசாயிகள் உலகிற்குக் காட்டியுள்ளனர் என்று கூறினார். அந்தப் பகுதியில் சொட்டு நீர்ப் பாசனம் எவ்வளவு பரவலாக விவசாயிகளுக்கு பலன் கொடுத்திருக்கிறது என்பது பற்றி பிரதமர் குறிப்பிட்டார். “இங்குள்ள விவசாயிகள் பால்பண்ணை மற்றும் கால்நடை பராமரிப்புக்கு மாறியுள்ளனர். இது விவசாயிகளுக்கு நன்மை தருகிறது” என்று பிரதமர் மோடி கூறினார். வெண்மைப் புரட்சியுடன் சேர்ந்து, இனிப்புப் புரட்சியும் ஏற்பட்டுள்ளதால் மக்கள் இப்போது தேன் பொருள்களிலும் பயிற்சி பெறுகின்றனர் என அவர் தெரிவித்தார். பணம் மதிப்பிழக்கச் செய்யும் நடவடிக்கை பற்றிப் பேசிய பிரதமர் மோடி, பயங்கரவாதிகள் மற்றும் கள்ளநோட்டு மோசடிகளில் ஈடுபடுபவர்களின் கரங்களை அரசு வெற்றிகரமாக பலவீனப்படுத்திவிட்டது என்று கூறினார். ஏழைகளின் நலனுக்காக மத்திய அரசு ஓய்வின்றி உழைப்பதாக திரு மோடி தெரிவித்தார். இ-வங்கி மற்றும் இ-வேலட் முறை சேவைகளைப் பயன்படுத்த வேண்டும் என்று மக்களை அவர் கேட்டுக் கொண்டார். இந்தியா முன்னேற்றத்தை விரும்புகிறது என்று குறிப்பிட்ட அவர், அதற்கு ஊழலும் கருப்புப் பணமும் ஒழிக்கப்பட வேண்டும் என்று கூறினார்.
உரியில் பயங்கரவாதத் தாக்குதலுக்கு பிரதமர் கடும் கண்டனம்

ஜம்மு காஷ்மீரில் உரி என்ற இடத்தில் நிகழ்ந்த பயங்கரவாதத் தாக்குலுக்கு பிரதமர் திரு. நரேந்திர மோடி கடும் கண்டனம் தெரிவித்துள்ளார். ”உரியில் நடைபெற்ற இந்த கோழைத்தனமான பயங்கரவாதத் தாக்குதலுக்கு நாங்கள் கடும் கண்டனம் தெரிவிக்கின்றோம். கண்டனத்திற்குரிய இந்த கொடும் தாக்குதலை நிகழ்த்தியவர்கள் தண்டனையில் இருந்து தப்ப இயலாது. உரியில் உயிர் இழந்த தியாகிகளுக்கு எங்கள் வீர வணக்கங்கள். எனது எண்ணங்கள் முழுவதும் இச்சம்பவத்தில் உயிரிழந்தவர்கள் குடும்பத்தினரிடம் தான் உள்ளது. நிலைமை குறித்து பாதுகாப்பு அமைச்சரிடம் பேசியுள்ளேன். நிலைமையை நேரில் ஆய்வு செய்ய பாதுகாப்பு அமைச்சர் ஜம்மு காஷ்மீருக்கு செல்வார்” என்று பிரதமர் தெரிவித்துள்ளார்.
ரேபரேலி என்.டி.பி.சி. ஆலையில் ஏற்பட்ட விபத்தில் பாதிக்கப்பட்டவர்களுக்கு பிரதமர் நிவாரணத் தொகை அறிவித்தார்.

உத்தர பிரதேச மாநிலம் ரேபரேலியில் உள்ள என்.டி.பி.சி. அனல் மின் நிலையத்தில் ஏற்பட்ட விபத்தில் உயிரிழந்தோர் குடும்பத்திற்கு நிவாரணத் தொகையாக தலா ரூ 2 லட்சம் வழங்க பிரதமர் திரு. நரேந்திர மோடி ஒப்புதல் அளித்தார். விபத்தில் காயமடைந்தோருக்கும் தலா ரூ 50, 000 வழங்கவும் அவர் ஒப்புதல் அளித்துள்ளார்.
சர்வதேச மாற்றுத்திறனாளிகள் தினத்தையொட்டி பிரதமரின் வாழ்த்துச் செய்தி

சர்வதேச மாற்றுத்திறனாளிகள் தினத்தையொட்டி, பிரதமர் வெளியிட்டுள்ள செய்தியில், “சர்வதேச மாற்றுத்திறனாளிகள் தினத்தில், இந்தியாவின் முன்னேற்றத்திற்காக மாற்றுத்திறனாளிகள் அளித்துள்ள பங்களிப்பு மற்றும் வியத்தகு சாதனைகளை பாராட்ட விரும்புகிறேன். அவர்களது வாழ்க்கைப் பயணங்கள், அவர்களது துணிச்சல் மற்றும் மன உறுதி மிகவும் ஊக்கமளிக்கிறது. மாற்றுத்திறனாளிகளுக்கு அதிகாரமளிக்கும் விதமாக கட்டமைப்பு வசதிகளை மேலும் வலுப்படுத்த, மத்திய அரசு தீவிரமாக பணியாற்றி வருகிறது. சமத்துவம், எளிதில் அணுகுதல் மற்றும் வாய்ப்புகளுக்கு தொடர்ந்து முக்கியத்துவம் அளிக்கப்படும் என்று தெரிவித்துள்ளார். ————
இந்தியா-கோட்டே டெல்வாயர் இடையிலான சுகாதாரத் துறை ஒத்துழைப்புக்கான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

இந்தியாவின் சுகாதாரம் மற்றும் குடும்பநல அமைச்சகத்துக்கும் கோட்டே டெல்வாயர் குடியரசின் சுகாதாரம் மற்றும் பொதுநல அமைச்சகத்துக்கும் இடையே சுகாதாரத்துறை ஒத்துழைப்புக்கான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல் வழங்கியுள்ளது. நவீன மருத்துவத் தொழில்நட்பத் துறையில், மருத்துவர்கள், சுகாதாரத் துறை அதிகாரிகள் மற்றும் நிபுணர்களுக்கான பயிற்சி, மருந்துகள் கட்டுப்பாடு, மருத்துவம் மற்றும் சுகாதார ஆராய்ச்சி மேம்பாடு, ஆரம்ப சுகாதாரத் துறையில் சிறந்த சிகிச்சை முறைகளைப் பரிமாறிக் கொள்ளுதல், சுகாதார மேம்பாடு மற்றும் நோய்த்தடுப்பு உள்பட 17 பிரிவுகளில் ஒத்துழைப்பை ஏற்படுத்த இந்த புரிந்துணர்வு ஒப்பந்தம் வகை செய்கிறது. புரிந்துணர்வு ஒப்பந்தத்தை அமல்படுத்துவதை மேற்பார்வையிடவும், மேலும் விரிவான ஒத்துழைப்புக்கும் பணிக்குழு ஒன்று அமைக்கப்படும்.
ஈஸ்டர் பண்டிகையை முன்னிட்டு பிரதமர் வாழ்த்து

ஈஸ்டர் பண்டிகையை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். “அனைவருக்கும் ஈஸ்டர் பண்டிகை வாழ்த்துகள். ஏசு கிறிஸ்துவின் போதனைகள் நம் சமூகத்தில் நல்லிணக்கத்தையும், மனிதாபிமானத்தையும் ஒற்றுமையுணர்வையும் பலப்படுத்தட்டும்” என்று பிரதமர் குறிப்பிட்டுள்ளார்.